പരിശുദ്ധ ഖുർആൻ/അഅ്അലാ
അത്യുന്നതനായ നിൻറെ രക്ഷിതാവിൻറെ നാമം പ്രകീർത്തിക്കുക. 

 സൃഷ്ടിക്കുകയും, സംവിധാനിക്കുകയും ചെയ്ത ( രക്ഷിതാവിൻറെ ) 

 വ്യവസ്ഥ നിർണയിച്ചു മാർഗദർശനം നൽകിയവനും, 

 മേച്ചിൽ പുറങ്ങൾ ഉൽപാദിപ്പിച്ചവനും 

 എന്നിട്ട്‌ അതിനെ ഉണങ്ങിക്കരിഞ്ഞ ചവറാക്കി തീർത്തവനുമായ ( രക്ഷിതാവിൻറെ നാമം ) 

 നിനക്ക്‌ നാം ഓതിത്തരാം. നീ മറന്നുപോകുകയില്ല. 

 അല്ലാഹു ഉദ്ദേശിച്ചതൊഴികെ. തീർച്ചയായും അവൻ പരസ്യമായതും, രഹസ്യമായിരിക്കുന്നതും അറിയുന്നു. 

 കൂടുതൽ എളുപ്പമുള്ളതിലേക്ക്‌ നിനക്ക്‌ നാം സൗകര്യമുണ്ടാക്കിത്തരുന്നതുമാണ്‌. 

 അതിനാൽ ഉപദേശം ഫലപ്പെടുന്നുവെങ്കിൽ നീ ഉപദേശിച്ചു കൊള്ളുക. 

 ഭയപ്പെടുന്നവർ ഉപദേശം സ്വീകരിച്ചു കൊള്ളുന്നതാണ്‌. 

 ഏറ്റവും നിർഭാഗ്യവാനായിട്ടുള്ളവൻ അതിനെ ( ഉപദേശത്തെ ) വിട്ടകന്നു പോകുന്നതാണ്‌. 

 വലിയ അഗ്നിയിൽ കടന്ന്‌ എരിയുന്നവനത്രെ അവൻ 

 പിന്നീട്‌ അവൻ അതിൽ മരിക്കുകയില്ല. ജീവിക്കുകയുമില്ല. 

 തീർച്ചയായും പരിശുദ്ധി നേടിയവർ വിജയം പ്രാപിച്ചു. 

 തൻറെ രക്ഷിതാവിൻറെ നാമം സ്മരിക്കുകയും എന്നിട്ട്‌ നമസ്കരിക്കുകയും ( ചെയ്തവൻ ) 

 പക്ഷെ, നിങ്ങൾ ഐഹികജീവിതത്തിന്ന്‌ കൂടുതൽ പ്രാധാന്യം നൽകുന്നു. 

 പരലോകമാകുന്നു ഏറ്റവും ഉത്തമവും നിലനിൽക്കുന്നതും. 

 തീർച്ചയായും ഇത്‌ ആദ്യത്തെ ഏടുകളിൽ തന്നെയുണ്ട്‌. 

 അതായത്‌ ഇബ്രാഹീമിൻറെയും മൂസായുടെയും ഏടുകളിൽ